Predkladacia   správa 

Návrh zákona, ktorým sa mení a dopĺňa zákon č. 80/1997 Z.z. o Exportno-importnej banke Slovenskej republiky v znení neskorších predpisov sa predkladá na rokovanie vlády  na základe  Plánu legislatívnych úloh vlády Slovenskej republiky na rok 2004.

	Cieľom predkladaného návrhu je zosúladenie doteraz platného zákona s právom Európskej únie a umožnenie  širšieho uplatnenia podpory slovenských vývozcov.

	 Novelizáciou zákona o Exportno-importnej banke Slovenskej republiky  sa  umožní poistenie tuzemského rizika vývozcov, súvisiace s vývozom,  doplňujú sa pojmy v zákone o obchodovateľné a neobchodovateľné riziká, menia sa názvy fondov a upresňuje sa postup pri menovaní a odvolávaní guvernéra a vicegevurnérov, pričom sa mení ich pomenovanie na generálny riaditeľ a námestníci generálneho riaditeľa. Ďalej sú v nadväznosti na novelu zákona o daniach z príjmov špecifikované rezervy. Doplňujú sa ustanovenia, týkajúce sa predkladania informácií, súvisiacich s činnosťou Eximbanky SR.

	Predkladaný materiál bol predmetom pripomienkového konania a predkladá sa bez rozporov.

Návrh novely nepredpokladá finančný, ekonomický, environmentálny vplyv ani vplyv na zamestnanosť.

Návrh novely zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná.

	Návrh zákona, ktorým sa mení a dopĺňa zákon č. 80/1997 Z.z. o Exportno-importnej banke Slovenskej republiky v znení neskorších predpisov bol prerokovaný na 81. zasadnutí Legislatívnej rady vlády Slovenskej republiky dňa 10. augusta 2004.  Pripomienky zo zasadnutia rady boli do návrhu zákona zapracované.